Author: oremus
Last saved by: durkova
Company: Urad vlady SR

Predkladacia správa

Materiál  Finančné memorandum ISPA pre rok 2003 pre projekt “Košice – kanalizácia a čistenie odpadových vôd” je predkladaný na rokovanie vlády na základe uznesenia vlády Slovenskej republiky č. 600/2000 zo dňa 9. 8. 2000.

Cieľom predkladaného materiálu je schválenie finančného memoranda vládou SR, ktorým sa zabezpečí spolufinancovanie predmetného projektu z prostriedkov Európskych spoločenstiev. 

Projekt ISPA pre rok 2003 “Košice – kanalizácia a čistenie odpadových vôd” bol schválený Riadiacim výborom ISPA na jeho zasadnutí v novembri 2003. Finančné memorandum bolo pripomienkované vecne príslušnými rezortmi pred jeho schválením Riadiacim výborom ISPA.

Základným cieľom celého projektu je zvýšenie efektívnosti a účelnosti zariadení na zber a úpravu splaškových a dažďových vôd v meste Košice a jeho okolí. Podľa druhu financovania prác je projekt rozdelený na tri etapy:

-  výstavba kanalizačného systému na periférii mesta Košice – Krásna nad Hornádom, Kavečany, Košická Nová Ves, ulíc Kostolianska a  Podhradová, čo predstavuje 21 549 m novej kanalizácie, 681 domových prípojok a výstavba čistiarne odpadových vôd v Kavečanoch. Realizáciou tejto časti projektu bude na verejnú kanalizáciu novo napojených 15 050 obyvateľov,
-	rekonštrukcia existujúcej kanalizačnej siete mesta Košice, ktorá zahŕňa 15 046 m zrekonštruovanej kanalizácie,
-    modernizácia čistiarne odpadových vôd mesta Košice, ktorá zabezpečí dodržanie limitov vypúšťanej odpadovej vody podľa národnej legislatívy a legislatívy EÚ pre citlivé územia, a to hlavne pre hodnoty fosforu a dusíka v odpadových vodách a zvýšenie kapacity čistiarne odpadových vôd vzhľadom na zvýšený počet domácností napojených na kanalizačnú sieť po ukončení projektu.

 Celkové oprávnené náklady pre uvedený projekt, na ktorých základe bol určený príspevok ISPA, sú vo výške 19 395 234 €. 

Príspevok ISPA predstavuje 9 697 617 €, t. j. 50 % celkových oprávnených nákladov. Národné spolufinancovanie projektu bude zabezpečené zo štátneho rozpočtu a zo zdrojov konečného príjemcu pomoci v zmysle prílohy 2 materiálu.

Konečný príjemcom pomoci je Východoslovenská vodárenská spoločnosť, a. s.. 

Projekt musí byť ukončený do 31. 12. 2008.

Do Rozvojového programu priorít verejných prác na roky 2004-2006 boli zaradené verejné práce „Košice – rozšírenie kanalizácie“ s rozpočtovým nákladom 580 mil. Sk a „Rozšírenie kanalizácie mesta Košice“ s rozpočtovým nákladom 610 mil. Sk. Verejná práca s názvom „Košice – kanalizácia a čistenie odpadových vôd“ s rozpočtovým nákladom blízkym sume uvedenej v predmetnom Finančnom memorande nebola do Rozvojového programu priorít verejných prác na roky 2004 - 2006 zaradená. Ministerstvo výstavby a regionálneho rozvoja SR nebolo do dnešného dňa predkladateľom (podľa §6 zákona č. 254/1998 Z. z.) požiadané o vykonanie štátnej expertízy na predmetný projekt a ani na ďalšie dva vyššie uvedené projekty v súlade s §10 zákona č. 254/1998 Z. z. o verejných prácach. Z názvov a rozpočtov horeuvedených projektov nie je zrejmé, či bola predkladateľom splnená povinnosť v zmysle §6 a 8 citovaného zákona. 

Finančné memorandum projektu „Košice – kanalizácia a čistenie odpadových vôd“ je predložené na odsúhlasenie vláde SR bez stanovenia maximálnej ceny podľa §10 zákona č. 254/1998 Z. z. o verejných prácach a v zmysle odst. 2, §6 zákona č. 18/1996 Z. z. o cenách. 

Predkladateľ však musí ďalej konať v zmysle ustanovení zákona č. 254/1998 Z. z. o verejných prácach a zákona č. 18/1996 Z. z. o cenách. 

Právne záväzná je anglická verzia finančného memoranda tvoriaca prílohu 1 materiálu. Prílohu 2 materiálu na rokovanie vlády tvorí časový harmonogram zabezpečenia prostriedkov národného spolufinancovania. Finančné memorandum za Európsku komisiu podpísal dňa 17. decembra 2003 zastupujúci generálny riaditeľ pre regionálnu politiku Graham Meadows.